KIRJALLINEN KYSYMYS E-1385/03

esittäjä(t): Claude Moraes (PSE) komissiolle

(15. huhtikuuta 2003)

Aihe: Taistelu väärennöksien ja piraattitavaroiden kasvavaa määrää vastaan

Mitä komissio aikoo tehdä parantaakseen jäsenvaltioiden lakien noudattamista valvovien viranomaisten yhteistyötä rajoilla sen lisäksi, että vahvistetaan Europolin asemaa taistelussa väärennöksiä ja piraattitavaroita vastaan? Tämä on viemässä EU-maiden työpaikkoja, kuten komission viimeisimmistä tilastoista käy ilmi.

Antonio Vitorinon komission puolesta antama vastaus

(19. kesäkuuta 2003)

Laajamittaiset teollis- ja tekijänoikeuksien loukkaukset, kuten tuotteiden luvaton väärentäminen ja jäljentäminen (piratismi), muodostavat merkittävän haasteen taloudelle ja kaikille järjestäytyneen rikollisuuden vastaiseen toimintaan osallistuville sidosryhmille, kuluttajat mukaan luettuina. Nämä rikokset vaikuttavat useisiin eri aloihin, ja niitä tehdään yhä enemmän järjestäytyneen rikollisuuden puitteissa. Väärentäminen ja piratismi ovat kansainvälisiä ilmiöitä, joihin on puututtava sen mukaisesti.

Komissio hyväksyi tammikuussa 2003 direktiiviehdotuksen(1), jonka tarkoituksena on teollis- ja tekijänoikeuksien haltijoiden, joiden oikeuksia on loukattu, suojelun parantamiseen käytettävissä olevien seuraamusten ja oikeussuojakeinojen yhdenmukaistaminen, sekä ehdotuksen asetukseksi, jonka tarkoituksena on tehostaa toimenpiteitä väärennettyjen tavaroiden yhteisöön tuomista vastaan. (Komission hiljattain julkaisemat tilastot osoittavat, että jäsenvaltioiden tulliviranomaisten takavarikoimien väärennettyjen tavaroiden määrä nousi 900 prosenttia vuosien 1998 ja 2001 välisenä aikana.)

Molempiin ehdotuksiin kuuluu myös säännöksiä, joiden tarkoitus on edistää yhteistyötä toimivaltaisten kansallisten viranomaisten välillä.

Komissio järjesti 30. tammikuuta 2003 järjestäytyneen rikollisuuden ehkäisemistä käsittelevän eurooppalaisen foorumin puitteissa kokouksen, jossa käsiteltiin piratismin ja väärennösten vastaista toimintaa.

Kokoukseen osallistui noin sata asiantuntijaa, ja se antoi tilaisuuden rakentavalle vuoropuhelulle liike-elämän, kansallisten oikeusviranomaisten, poliisin, tullin sekä eurooppalaisten ja kansainvälisten järjestöjen edustajien välillä.

Kokouksen päätelmissä korostettiin merkitystä, joka on väärentämistä koskevan yhteisön rikoslainsäädännön yhdenmukaistamisella sekä tehokkaan ja hyvän oikeudellisen ja poliisiyhteistyön luomisella etenkin asioissa, joihin liittyy kansainvälistä rikollisuutta. Foorumin 30. tammikuuta 2003 pidetyn kokouksen jatkotoimenpiteenä komissio työstää parhaillaan tekstiä, jonka tavoitteena on lähentää rikosoikeudellisia seuraamuksia yhteisön tasolla ja parantaa jäsenvaltioiden toimivaltaisten viranomaisten yhteistyötä rajoilla. Lisäksi jäsenvaltioiden tulisi varmistaa hyvä koordinointi niiden eri yksiköiden välillä, joilla on toimivaltaa väärentämisen vastaisessa toiminnassa, esimerkiksi perustamalla kansallisia keskitettyjä asiantuntijayksikköjä, joiden henkilöstöön kuuluu sekä poliisi- että tulliviranomaisia. Julkisen ja yksityisen sektorin välille tulisi luoda kumppanuusjärjestelyjä helpottamaan väärentämisen ehkäisemistä ja väärentämisen vastaista toimintaa. Lainvalvonta- ja oikeusviranomaisten koulutusohjelmia tulisi tehostaa.

Komissio järjestää myös lisää kokouksia tehostaakseen toimia tuotteiden luvatonta väärentämistä ja jäljentämistä vastaan, ylläpitää tiiviitä työsuhteita Europoliin ja jäsenvaltioihin sekä huolehtii siitä, että alat, joiden tuotteita ongelma koskee, ovat edustettuina tässä työssä.

(1) KOM(2003) 46 lopullinen.